钦定古今图书集成/明伦汇编/官常典/第599卷 > 杨瑄
## 钦定古今图书集成/明伦汇编/官常典/第599卷 > 杨瑄

按《杭州府志》：“瑄字廷献，江西丰城人。景泰甲戌进士。
成化初，擢浙江按察司巡海副使。先是，濒海塘堤屡
圮海盐，地卑卤，当大海冲，尤善决。瑄至，建议修筑，延
袤二千馀丈，堑山堙壑，筑为大堤，民数世赖之。瑄尝
居臬署，忽报倭船数百入寇，同僚惊问，瑄徐曰：‘彼果
来犯，吾将尽诛之’。乃按部至宁波。时守令已戒严，召”
集民兵。瑄曰：“海上军兵自足，今农事方殷，急散之。”至
定海数日，乃知仅两倭船入贡耳。盖瑄防御侦探，法
素周密，故临事不为仓皇，一时服其镇定。进按察使，
明察奸吏，风纪振扬。及属疾垂尽，犹谆谆语海塘事。
民怀其德，建祠东海上，岁时祀之。